Title: Doložka zlučiteľnosti návrhu opatrenia s právom Európskych spoločenstiev
Author: hesekova
Last saved by: hotovy
Company: MPSVaR

Dôvodová správa

A. Všeobecná časť

Podľa § 17 ods. 4 zákona č. 599/2003 Z. z. o pomoci v hmotnej núdzi a o zmene a doplnení niektorých zákonov (ďalej len „zákon“) sumy uvedené v § 10 až 14 zákona môže upraviť k 1. septembru kalendárneho roka vláda Slovenskej republiky nariadením.	
Občanovi, ktorý je v hmotnej núdzi a fyzickým osobám, ktoré sa s občanom v hmotnej núdzi spoločne posudzujú pri splnení podmienok  patrí dávka v hmotnej núdzi a príspevky k dávke v hmotnej núdzi, a to príspevok na zdravotnú starostlivosť, aktivačný príspevok, príspevok na bývanie a ochranný príspevok. 
	Od 1. januára 2004, keď zákon nadobudol účinnosť, sa sumy dávky v hmotnej núdzi a príspevkov k dávke v hmotnej núdzi upravovali viackrát. V roku 2004 zákonom č. 191/2004 Z .z. sa zvýšili sumy aktivačného príspevku a ochranného príspevku a  nariadením vlády Slovenskej republiky č. 486/2004 Z. z. sa upravili sumy dávky v hmotnej núdzi na šiestich úrovniach a suma príspevku na bývanie na dvoch úrovniach. V roku 2005 sa výška dávky v hmotnej núdzi,  ochranného príspevku a aktivačného príspevku upravovala nariadením                 č.382/2005 Z. z..  V roku 2005 sa dvakrát zvýšili sumy  príspevku na bývanie na dvoch úrovniach, a to zákonom č. 305/2005 Z. z. a zákonom  č. 471/2005 Z. z. . V roku 2006  zákonom   č. 573/2005 Z. z.,  ktorý nadobudol  účinnosť od 1. januára 2006 bola zavedená aj dávka v sume 350 korún mesačne pre rodičov, ktorí sa starajú  o dieťa do jedného roka jeho veku, ktorá súčasne patrí aj rodičom, ktorí mali bezprostredne pred narodením dieťaťa zabezpečované základné životné podmienky a  poskytovanú pomoc v hmotnej núdzi. Účelom poskytovania tejto dávky je zlepšenie podmienok starostlivosti o dieťa v dojčenskom veku.   
	Vzhľadom na úpravu cien tovarov a energií a s tým súvisiace vyššie výdavky na všetky tovary a služby je treba upraviť sumy dávky v hmotnej núdzi, príspevku na zdravotnú sta, aktivačného príspevku, príspevku na bývanie a ochranného príspevku, pretože sumy ustanovené v zákone a upravené nariadením vlády Slovenskej republiky už nezodpovedajú výdavkom na zabezpečenie základných životných podmienok.

V predloženom návrhu nariadenia vlády Slovenskej republiky sa navrhuje upraviť sumy dávky v hmotnej núdzi, sumu príspevku na zdravotnú starostlivosť, aktivačného príspevku, príspevku na bývanie a ochranného príspevku takto:

sumy dávky v hmotnej núdzi
•	u jednotlivca  sumu 1 560 Sk mesačne na sumu  1 640 Sk mesačne,
•	u jednotlivca s dieťaťom alebo najviac so štyrmi deťmi sumu 2 500 Sk mesačne na sumu 2 630  Sk   mesačne,
•	u dvojice bez detí sumu 2 710 Sk mesačne na sumu 2 850 Sk mesačne,
•	u dvojice s dieťaťom alebo najviac štyrmi deťmi sumu 3 700 Sk mesačne na sumu 3 890 Sk mesačne,
•	u jednotlivca s viac ako štyrmi deťmi sumu  3 710 Sk mesačne na sumu 3 900 Sk mesačne,
•	u dvojice s viac ako štyrmi deťmi sumu 4 950 Sk  mesačne na sumu 5 210 Sk mesačne.

sumu  príspevku na zdravotnú starostlivosť
•	sumu  50 Sk na sumu  60 Sk mesačne.

sumy  aktivačného príspevku a ochranného príspevku
•	sumu 1 700 Sk na sumu 1 900 Sk mesačne.

sumy príspevku na bývanie
•	sumu 1 360 Sk na sumu 1 460 Sk
•	sumu 2 150 Sk na sumu 2 300 Sk    

Sumy dávky v hmotnej núdzi upravené nariadením vlády SR

Dávka v hmotnej núdzi | Platné sumy | Navrhované sumy | Rozdiel
jednotlivec | 1 560 Sk | 1 640 Sk | + 80
jednotlivec s dieťaťom alebo najviac so štyrmi deťmi | 2 500 Sk | 2 630 Sk | + 130
dvojica bez detí | 2 710 Sk | 2 850 Sk | + 140
dvojica s dieťaťom alebo najviac so štyrmi deťmi | 3 700 Sk | 3 890  Sk | +190
jednotlivec s viac ako štyrmi deťmi | 3 710 Sk | 3 900 Sk | +190
dvojica s viac ako štyrmi deťmi | 4 950 Sk | 5 210 Sk | +260

Sumy príspevkov upravené nariadením vlády SR

Príspevky k dávke v hmotnej núdzi | Platné sumy | Navrhované sumy | Rozdiel
Príspevok na zdravotnú starostlivosť | 50 Sk | 60 Sk | + 10
Aktivačný príspevok | 1 700 Sk | 1 900 Sk | +200
Ochranný príspevok | 1 700 Sk | 1 900 Sk | +200
Príspevok na bývanie | | |
•	jednotlivec | 1 360 Sk | 1 460 Sk | + 100
•	spoločne posudzované osoby | 2 150 Sk | 2 300 Sk | + 150

	 S účinnosťou od 1. septembra 2006 sa navrhujú nariadením vlády Slovenskej republiky upraviť sumy dávky v hmotnej núdzi o 5,2%, v nadväznosti na koeficient rastu nákladov nízkopríjmových domácností, ktorým sa upravili sumy životného minima od 1. júla 2006. V prípade príspevku na zdravotnú starostlivosť a príspevku na bývanie sa zohľadňujú zvýšené náklady na zdravotnú starostlivosť a bývanie. Aktivačný príspevok sa zvyšuje vzhľadom na zvýšenie podpory motivácie občanov v hmotnej núdzi zúčastňovať sa na trhu práce. Ochranný príspevok na upravuje v nadväznosti na výšku aktivačného príspevku. 

	Zvýšenie súm dávky v hmotnej núdzi na všetkých šiestich úrovniach, príspevku na zdravotnú starostlivosť, aktivačného príspevku, príspevku na bývanie a ochranného príspevku od 1. septembra 2006 nebude mať v danom roku dopad na zvýšenie finančných prostriedkov rozpočtovaných v rámci kapitoly Ministerstva práce, sociálnych vecí a rodiny Slovenskej republiky na programe 07C Sociálna inklúzia. To platí aj na roky 2007 až 2009.
Vzhľadom na súčasnú štruktúru počtu poberateľov dávky v hmotnej núdzi a príspevkov k dávke v hmotnej núdzi nepredpokladáme zmenu v ich počte z dôvodu zvýšenia súm dávky a príspevkov. Prípadné navŕšenie počtu poberateľov bude riešené v rámci rozpočtu MPSVR SR.
MPSVR SR pri valorizáciách dávok a príspevkov v rámci sociálnej inklúzie vždy zohľadňuje finančné nároky daných valorizácií, a preto nemôže nastať prečerpanie rozpočtovaných prostriedkov programu 07C.
Vyčíslenie finančných dôsledkov  na rozpočty obcí vyplývajúcich o. i. i z realizácie tohto nariadenia MPSVR SR  predloží v roku  v roku 2007 pri príprave a zostavovaní návrhu rozpočtu na rok 2008 a ďalšie roky Ministerstvu financií Slovenskej republiky. Vplyv na štátny rozpočet bude uvedený komplexne, a to v  súvislosti so zavedením preneseného výkonu štátnej správy, ako i v súvislosti s dopadmi na rozpočty obcí na zabezpečenie nových samosprávnych pôsobnosti v oblasti pomoci v hmotnej núdzi. Pri vplyvoch na rozpočty obcí budú uvedené aj finančné zdroje krytia, z ktorých bude táto samosprávna pôsobnosť financovaná. 

Návrh nariadenia nemá dopad na štátny rozpočet.

Návrh nariadenia nemá dopad na rozpočty obcí a na rozpočty vyšších územných celkov.

Návrh nariadenia nemá vplyv na zamestnanosť a na tvorbu pracovných miest.

Návrh nariadenia je v súlade s Ústavou Slovenskej republiky a v súlade so zákonom o pomoci v hmotnej núdzi.

Doložka zlučiteľnosti návrhu nariadenia vlády Slovenskej republiky  s právom Európskych spoločenstiev
a s právom Európskej únie

1.	Prekladateľ nariadenia vlády Slovenskej republiky: 
Ministerstvo práce, sociálnych vecí a rodiny Slovenskej republiky                          

2.	Názov návrhu nariadenia vlády Slovenskej republiky:
 	Nariadenie vlády Slovenskej republiky, ktorým sa upravujú sumy dávky v hmotnej núdzi, príspevku na zdravotnú starostlivosť, aktivačného príspevku, príspevku na bývanie a ochranného príspevku 

3.	Problematika návrhu nariadenia vlády Slovenskej republiky:
a)	nie je upravená v práve Európskych spoločenstiev
b)	nie je upravená v práve Európskej únie
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky  Slovenskej  republiky  vo  vzťahu  k   Európskym  spoločenstvám a k Európskej únii: bezpredmetné.
        
5.	Stupeň   zlučiteľnosti   návrhu  nariadenia  s  právom  Európskych  spoločenstiev a s právom Európskej únie: bezpredmetné.

6.	Gestor: bezpredmetné.

B. Osobitná časť

K § 1

Navrhuje sa zvýšenie súm dávky v hmotnej núdzi.

K § 2

Navrhuje sa zvýšenie sumy   príspevku na zdravotnú starostlivosť.

K § 3

Navrhuje sa zvýšenie sumy aktivačného príspevku. 

K § 4

Navrhuje sa zvýšenie súm príspevku na bývanie.

K § 5

Navrhuje sa zvýšenie sumy ochranného príspevku.

K § 6

Navrhuje sa účinnosť nariadenia.